Nedbruddet rammer kun opkaldsfunktionen, mens data og sms fungerer fint.

Op til 1,85 millioner kunder hos TDC kan være påvirket af et nedbrud på mobilnetværket. Det oplyser TDC mandag eftermiddag. Nis Peder Kolby, kommunikationspartner hos TDC, oplyser til TV 2, at der er tale om en fejl på deres netværk, som endnu ikke er blevet lokaliseret. - Vi har sat alle ressourcer ind på at løse problemet hurtigst muligt, siger han. Mange kunder kan hverken ringe eller modtage opkald. Data og SMS fungerer fortsat, oplyser TDC. Men det vides fortsat ikke, hvornår TDC-kunderne kan forvente at få forbindelsen tilbage. - Da vi endnu ikke har fået klarlagt, hvor problemet er opstået, kan jeg ikke sige, hvornår vi forventer at have det løst, siger Nis Peder Kolby og fortsætter: - Der er ingen grund til at tro, at vi er blevet hacket. Mandag eftermiddag oplyser TDC til TV 2, at der så småt sker noget i arbejdet med at lokalisere problemet. - Der er nogle ting, der tyder på, at vi er ved at få skovlen under problemet, siger Nis Peder Kolby. Dårlige netværksoplevelser får kunder til at søge væk Teleekspert Laust Stoltze vurderer, at dagens netværksproblemer kan få TDC-kunder til at søge andre alternativer. - Det er enormt vigtigt for folk, at de kan foretage opkald. Særligt i dag, hvor det kan blive relevant at foretage nødopkald eller tjekke op på sine nærmeste i de usikre vejrforhold, siger han til TV 2. Det kan ifølge Laust Stoltze tage op til en dag at få løst netværksproblemer af den karakter, som der er tale om her. Det kan få frustrerede kunder til at søge væk, fortæller han. - TDC har netop slået sig op på at have en god og solid landsdækkende netværksforbindelse. De kunder, der har valgt TDC af netop den grund, vil helt naturligt begynde at lægge de dårlige netværksoplevelser sammen og søge andre alternativer, siger Laust Stoltze. Han henviser til, at TDC har haft en række problemer. Blandt andet i december 2017, hvor tv-forbindelsen under YouSee var nede.